મારી મેન્યુફેક્ચરિંગ ડેટના પંદર દિવસ પછી જ મ્યુનિસિપાલિટીના પાણી પુરવઠા વિભાગવાળા ત્રિકમ, કોદાળી, પાવડા લઈ ધસી આવ્યા અને પછી પાણીની નવી પાઇપલાઇન નાખવા મારા પર ‘ખોદ-મ-ખોદ’ શરૂ કરી દીધું. એ લોકોએ પાઇપો નાખી દીધી પછી મને બનાવનારા કોન્ટ્રાક્ટરે ફરી મારા પર કપચી ડામર પાથરી મારી ‘બ્યૂટી ટ્રીટમેન્ટ’ કરી. થોડા દિવસ પછી ઇલેક્ટ્રિસિટીવાળા આવ્યા. મારું ખોદકામ થયું એ પછી મારું રિનોવેશન થયું. પછી તો ગટરવાળા આવ્યા, ટેલિફોન લાઇનોવાળા આવ્યા, ગેસ લાઇનોવાળા આવ્યા. આમ અનેક ડિપાર્ટમેન્ટવાળા આવી મારા ખોદકામ અને રિનોવેશન, રિપેરિંગનો સિલસિલો ચાલુ ને ચાલુ જ રહ્યો. ક્યારેય મારું એકસરખું સીધું સપાટ સ્વરૂપ તો પ્રજાને જોવા જ ન મળ્યું. પછી તો આવ્યું ચોમાસુ. પહેલા જ વરસાદમાં મારા પર ‘ફેસપેક’ની જેમ ચોપડવામાં આવેલો ડામર કોણ જાણે કયા પાણીની સાથે વહી ગયો.